耘村麥熟
作者：朱翌
朝代：宋

paragraphs: 君不見五經紛綸井大春，不得已見陰將軍。
將軍故爲設麥飯，推去不食言非誠。
又不見劉懷慰作齊太守，廉吏籍中自稱首。
邦人饋米不肯取，示以麥飯吾所有。
我有郭內一畝田，带經荷耡願有年。
今年麥熟始一飽，久饑客子俱來前。
姓名久與市朝絕，將軍薄飯不吾設。
亦不彊學劉公清，但使兒曹知稼穡。